איגור זכרוביץ' בונדרבסקי

איגור זָכָרוֹביץ' בּוֹנְדָרֶבְסְקי (ברוסית: Игорь Захарович Бондаревский; 12 במאי 1913 – 14 ביוני 1979) היה שחמטאי בדרגת רב-אמן ומאמן שחמט סובייטי, מן הבולטים בדורו. היה גם רב-אמן בינלאומי בשחמט בהתכתבות והיה אחד מהמאמנים המשפיעים בשחמט הסובייטי בשנות ה־60. בונדרבסקי חלק את המקום הראשון באליפות השחמט הסובייטית בשנת 1940, ומאוחר יותר אימן את אלוף העולם בוריס ספאסקי.

בונדרבסקי היה כלכלן במקצועו. הוא היה נשוי לוולנטינה קוזלובסקיה, גם היא שחמטאית.

 קורות חיים 

נולד ברוסטוב על הדון שבאימפריה הרוסית (כיום ברוסיה). מגיל צעיר בלט בכישרונו לשחמט והתקדם במהירות בזירה הלאומית של ברית המועצות. את עיקר הקריירה התחרותית שלו עשה בשנות ה־30 וה־40, ולאחר מכן עבר בהדרגה לעיסוק בהדרכה, ניתוחים תאורטיים וכתיבה.

בונדרבסקי שיחק באליפות רוסיה החמישית, גורקי בשנת 1935, והשיג 4/9 נקודות וסיים במקום ה-6-7; המנצח היה אלכסנדר טולוש. בשנה שלאחר מכן, הוא זכה באליפות ברית המועצות בקטגוריה הראשונה בסנקט פטרבורג, עם 11.5/14, ללא הפסד, בהפרש של שתי נקודות. תוצאה זו זיכתה אותו בהזמנה לאליפות ברית המועצות שהתקיימה בשנה שלאחר מכן במוסקבה בשנת 1937, התחרות הבינלאומית הראשונה שלו, בונדרבסקי התקשה עם תוצאה של 2.5/7, וסיים במקום ה-7-8; המנצח היה ראובן פיין; עם זאת, הוא התאושש עם הופעה טובה באליפות ברית המועצות הראשונה שלו בשחמט (האליפות העשירית, טביליסי 1937), עם 9.5/19 ומקום 10-12 משותף; המנצח היה גריגורי לבנפיש. בונדרבסקי העפיל לחצי הגמר של אליפות ברית המועצות ה-11 בשנת 1938 עם 10.5/17, וסיים במקום ה-3–4 משותף; המנצח היה מיכאל בוטביניק. הופעה מאכזבת נוספת הגיעה באירוע הבינלאומי החזק מאוד לנינגרד-מוסקבה בשנת 1939 עם 5/17 בלבד ובמקום ה-17; המנצח היה סאלו פלור.

בונדרבסקי נחשב לשחקן עמוק ומוכן היטב תאורטית. הוא הצטרף לצמרת השחמט הסובייטית כשסיים במקום השישי באליפות ברית המועצות ה-11 בלנינגרד 1939, עם 10/17, תוצאה שהספיקה לו כדי להעפיל אוטומטית לגמר האליפות ה-12. הוא הגיע לשיא הקריירה שלו בשנה שלאחר מכן כשחלק את המקום הראשון באליפות ברית המועצות (1940) במשותף עם אנדור לילינטל, לפני פאול קרס, יצחק בולסלבסקי ובוטביניק. באופן מפתיע לא התקיים דו-קרב על המקום הראשון בין שני הזוכים; במקום זאת אורגנה "אליפות ברית המועצות המוחלטת" בשנת 1941, שנערכה בלנינגרד ובמוסקבה, תחרות חסרת תקדים בת ארבעה מחזורים של שישה רבי-אמנים שנקראה תחרות על תואר האלוף המוחלט של ברית המועצות בין ששת המסיימים הראשונים בגמר ה-12. זו הייתה אחת התחרויות החזקות ביותר שנערכו אי פעם עד אז, עם שישה מתוך חמישה עשר השחקנים הטובים בעולם. בוטביניק, שנכשל קשות באליפות הסדירה של 1940, ניצח בתחרות נוספת זו ב-1941, כאשר קרס סיים במקום השני, ולאחר מכן הגיעו בולסלבסקי, וסילי סמיסלוב, לילינטל ובונדרבסקי במקום האחרון.

בונדרבסקי שיחק באליפות הבין-אזורית של 1948 שנערך בסאלטשובאדן (Saltsjöbaden), שם חלק את המקום השישי-תשיעי, והעפיל לטורניר המועמדים בבודפשט 1950, אך לא היה מסוגל לשחק עקב מחלה. לאחר מכן שיחק רק במספר תחרויות עקב בעיות בריאות, כאשר תוצאה בולטת הייתה המקום השני שלו, אחרי סבטוזר גליגוריץ', בתחרות הייסטינגס 1960/61.

הוא היה בין 27 השחקנים הראשונים שזכו בתואר רב-אמן בינלאומי בשנת 1950 על ידי איגוד השחמט העולמי פיד"ה. הוא זכה בתואר שופט בינלאומי בשנת 1954, ובתואר רב-אמן בינלאומי בשחמט בהתכתבות בשנת 1961.

 מאמן ותאורטיקן 

משנות ה־50 המאוחרות וה־60 נודע בעיקר כמאמן מן השורה הראשונה. הוא שימש מאמן ויועץ פתיחות לבוריס ספאסקי, והיה אחראי להכנות של ספסקי לדו־קרב על אליפות העולם מול טיגראן פטרוסיאן (1969). כתיבתו התאורטית וניתוחי הפתיחות שלו נחשבו יסודיים והשפיעו על דור שלם של שחקנים סובייטים.

בשנים 1977–1978, בונדרבסקי סייע לספאסקי בדו-קרב גמר המועמדים נגד ויקטור קורצ'נוי.

ממשחקיו
איגור בונדרבסקי - וסילי סמיסלוב מוסקבה 1946 

במשחק זה משחקים הרגלים תפקיד חשוב כאשר הם מתקדמים בשני האגפים ומאיימים פעם אחר פעם אחר כלי הלבן וחוסמים את המקומות בהם יוכלו להתמקם. בסיום המשחק, הרץ השחור נע בשטח הלבן ומכה את הרגלים באגף המלכה.

איגור בונדרבסקי - וסילי סמיסלוב מוסקבה 1946, יוטיוב

קישורים חיצוניים

 512 ממשחקיו של איגור בונדרבסקי , chesstempo
 556 ממשחקיו של איגור בונדרבסקי , chessgames
 איגור בונדרבסקי , 365chess
 Remembering Igor Bondarevsky, chess

הערות שוליים

קטגוריה:שחמטאים סובייטים
קטגוריה:רבי-אמנים רוסים
קטגוריה:כלכלנים רוסים
קטגוריה:רבי אמנים בשחמט בהתכתבות
קטגוריה:עסקני שחמט
קטגוריה:סובייטים שנולדו ב-1913
קטגוריה:רוסים שנפטרו ב-1979
קטגוריה:סובייטים שנפטרו ב-1979